ועדת הכספים, כנסת 17, פרוטוקול מספר 297, 2007-01-31 09:00

יעקב ליצמן: אני פותח את ישיבת ועדת הכספים.

יעקב ליצמן: על סדר היום דיון מהיר של חברי הכנסת אורית נוקד ושי חרמש בתשלום פיצויים לקיבוצים עקב המלחמה בצפון.

שלי יחימוביץ': הצעה לסדר.

שלי יחימוביץ': אדוני היושב-ראש, יש הרבה נושאים שלא דנו בהם והם לא הגיעו לכדי מיצוי.

שלי יחימוביץ': אני מבקשת ממך לקבוע אותם לדיון.

שלי יחימוביץ': הנושא הראשון הוא אותם 20 מיליוני שקלים לתנועות הנוער, נושא שעלה כאן שוב ושוב.

שלי יחימוביץ': נאמר שיינתנו 10 מיליון שקלים מהאוצר שאנחנו הבטחנו להביא ועוד 10 מיליון שקלים שיינתנו על-ידי משרד החינוך.

שלי יחימוביץ': אני חושבת שמן הראוי לקרוא לנציג משרד החינוך והאוצר כדי לסגור את הנושא הזה אחת ולתמיד.

שלי יחימוביץ': העניין השני הוא התוספת של 25 מיליון שקלים למשרד התעשייה לאכיפת חוקי עבודה.

שלי יחימוביץ': יש הרבה דיס-אינפורמציה סביב העניין ומתברר שמשרד האוצר לא מאשר תקנים באותם 25 מיליון שקלים, אבל מצד שני הוא מוציא הודעות לעיתונות שהוא כן מאשר פקחים.

שלי יחימוביץ': יש אי-בהירות גדולה סביב הנושא הזה.

יעקב ליצמן: אני מניח שהשבוע יינתן בבית המשפט פסק-דין.

שלי יחימוביץ': אני מקווה שמגישים ערעור.

שלי יחימוביץ': אגב, זה פסק דין חמור.

שלי יחימוביץ': אני אומרת את זה ולא איכפת לי שזה יירשם בפרוטוקול.

יעקב ליצמן: נכון.

יעקב ליצמן: יקרה כאן זה דבר מוזר.

יעקב ליצמן: מס הכנסה יעשה מבצע בקריית אתא אבל לא יעשה מבצע בירושלים.

שלי יחימוביץ': בתי עסק שהיו פתוחים בשבת והייתה אצלם ביקורת הוכיחו שבבתי עסק אחרים לא הייתה ביקורת.

יעקב ליצמן: אני מניח השר אלי ישי ינסה לתקן את המצב עד יום שני.

יעקב ליצמן: אנחנו נגיש אי-אמון בגין זה.

שלי יחימוביץ': הכותרת של הדיון יכולה להיות פסק-הדין של בית-הדין לעבודה.

שלי יחימוביץ': הנושא הנוסף הוא הרפורמה בבריאות הנפש, שגם בה יש הרבה מאוד אי-בהירות.

יעקב ליצמן: גם נושא בריאות התלמיד לא הוסדר.

יעקב ליצמן: בשבוע הבא אנחנו נקיים שני דיונים, האחד על בריאות הנפש והשני על בריאות התלמיד.

יעקב ליצמן: נקיים את שני הדיונים אחד אחרי השני.

יעקב ליצמן: לגבי ה-25 מיליון שקלים – אשתדל לקיים דיון בשבוע הבא אבל קודם אני רוצה לראות מה עומדים לעשות.

יעקב ליצמן: אני אשמח לקיים דיון על תנועות הנוער.

יעקב ליצמן: בדיון שקיימנו לגבי מכון לואיס, אמרנו שתהיה הקצבה שתורכב משלושה שלישים.

יעקב ליצמן: לא הספקתי השבוע לדבר עם האוצר, אבל נצטרך לראות מה עושים כאן כי השליש שלנו קיים.

יעקב ליצמן: אני לא אוותר ומשרד הבריאות גם הוא יצטרך להשתתף בזה.

יעקב ליצמן: לא קיימתי את הישיבה כי רות רלב"ג לא הייתה בארץ ולכן נקיים אותה בשבוע הבא.

יעקב ליצמן: אנחנו פותחים את הדיון.

אורית נוקד: המלחמה בצפון הסתיימה אבל מסתבר שהפיצויים שהובטח שיתקבלו מהר מאוד לא הגיעו.

אורית נוקד: אני מתכוונת בעיקר לפיצויים שקשורים בחקלאות.

אורית נוקד: לפי מסמך שיש בידי, רק כחמישים אחוזים מהסכומים הגיעו לידי החקלאים, בתעשייה קיבלו כ-89 אחוזים ובקיבוצים יש בעיה.

אורית נוקד: אני שמה את הדגש על החקלאות.

אורית נוקד: אני יודעת שככל מה שקשור לפיצויים הקשורים לענף השירותים – עבודה של חברי קיבוץ – גם כאן לא הגיעו כל הסכומים אלא רק כ-60 אחוזים.

אורית נוקד: אני אומרת את הדברים אחרי שפניתי מספר פעמים לרשות המסים ולא קיבלתי את התשובה.

אורית נוקד: מטרת הדיון היא לדעת מתי יוכלו לקבל אלה שניזוקו את הכספים המגיעים להם.

אורית נוקד: אפשר אולי לחשוב גם על פתרון של קבלת מקדמות, אם יש בעיות כאלה ואחרות.

יעקב ליצמן: האם את יודעת על מה הוויכוח?

אורית נוקד: כאשר דיברתי עם בועז, הבנתי שהנושא מורכב.

יעקב ליצמן: האם נמצא כאן מישהו מהחקלאים?

אורית נוקד: כן, נמצא כאן מנכ"ל משקי גליל עליון שיוכל להציג את הנושא.

אורית נוקד: אני מבקשת לראות איך אנחנו גורמים לכך שהפיצויים יגיעו לחקלאים וכמה שיותר מהר.

יעקב ליצמן: אני מבין שהרוב המכריע כן קיבל.

שי חרמש: נמסר לי שסוכם כי השמאים יעבירו את החומר, יקבלו את שכר הטרחה ולא יהיה עיכוב בהעברת החומר.

שי חרמש: נמסר לי כי הייתה הסכמה בין האוצר ובין השמאים לגבי שכר הטרחה ובינתיים – וזה הקטע החשוב לנו – השמאים יעבירו את החומר.

שי חרמש: השאלה העולה היא האם החומר הועבר על-ידי השמאים, ואם הוא הועבר, למה לא הגיע הכסף.

שי חרמש: בדיונים שקיימנו כאן אמרנו שנעגל את הפינות רק כדי שהכסף צריך להגיע מהר.

שי חרמש: בינתיים עיגלנו פינות, החמאנו לפקידי האוצר, אבל הכסף לא הגיע ואנחנו חצי שנה אחרי האירוע.

אורית נוקד: מאחר שהשמאים פוטרו, ייכנסו שמאים חדשים והדבר יכול לגרום לעיכובים נוספים.

אורית נוקד: לכן אני מבקשת לדעת מה הפתרון שהאוצר מציע ומבקשת התייחסות לשאלת המקדמות.

בועז סופר: אני רוצה להתנצל על התחושה שיש לחלק נכבד מהניזוקים - בהמשך דבריי אני אתייחס לתביעות הפרטניות – כאילו קיימת הפקרה וחוסר התייחסות, כאילו לכאורה רשות המסים סיימה את עבודתה בחודשיים הראשונים והלכה לישון.

בועז סופר: זו תחושה שהיא לא נוחה לי ואני מתנצל על כך שהיא קיימת.

בועז סופר: אנחנו עובדים בתיאום עם מינהלת הצפון של משרד ראש-הממשלה ואנחנו ערים להרגשות ולתחושות בשטח.

בועז סופר: אנחנו כמובן מצרים על כך ואנחנו רוצים למנוע את קיום התחושות האלה.

בועז סופר: מדובר בסוגיה סבוכה ומורכבת.

בועז סופר: כשאנחנו באנו בחודש יולי, ולאחר מכן באוגוסט, היינו על גבול התחינה.

בועז סופר: ביקשנו שלא יפתחו לנו עוד מסלולים כי אנחנו יודעים עד כמה מורכבת הפרקטיקה.

בועז סופר: אנחנו מדברים על קצת למעלה מ-160 אלף תביעות שהוגשו בגין נזקים עקיפים בגין החודשים יולי ואוגוסט, אנחנו מדברים על למעלה מ-23 אלף תביעות שהוגשו בגין נזקים ישירים, אנחנו מדברים על 3.1 מיליארד שקלים ששולמו בפועל.

בועז סופר: אנחנו מעריכים שהסכומים ששולמו בגיל התביעות מהווים למעלה מ-90 אחוזים ואני אומר זאת בזהירות כי אני חושב ששולמו ללמעלה מ-95 אחוזים.

בועז סופר: קרוב ל-200 אלף תביעות שכל אחד הוא עולם ומלואו והבעיות שלנו לא מעניינות את התובע שרוצה שהכסף יגיע אליו.

בועז סופר: אני אומר לכם בשיא הכנות ובשיא גילוי הלב שעוד לא אישרנו את הנוהל של תחנות הדלק כי גם שם יש לנו בעיות.

בועז סופר: אלה נהלים שאושרו בספטמבר.

שי חרמש: המסלול החקלאי פשוט כי לא שינו אותו.

בועז סופר: המקרים שלא נכנסים לנוסחאות ואותם אנשים שלא קיבלו את הכסף בצורה אוטומטית או שקיבלו את הכסף בצורה אוטומטית אבל היו רשאים לערער - נעמיד את הדברים על דיוקם, נשים אותם בפרופורציה ואחר כך נתייחס לדברים קצת יותר פרטניים - אנחנו מדברים על כמה מאות ערערים.

בועז סופר: תשימנו לב שני מדבר על 200 אלף תביעות ועל כמה מאות ערערים שכרגע מונחים ואכן נוצר כאן צוואר בקבוק.

קריאה: כולם בחקלאות?

בועז סופר: לא.

בועז סופר: אתם בוודאי זוכרים שבדיון שהתקיים כאן בראשית ספטמבר בו אושר המסלול בגין אוגוסט, חלק מהדיון נסב על הקיבוצים.

בועז סופר: התבקשתי על-ידי חברי הכנסת ויושב-הראש לשבת עם הקיבוצים, ואכן עשינו זאת.

בועז סופר: לפני כחודש התקיימה ישיבה מסכמת וב-16 בינואר הוצאתי מכתב שמנחה את המוקדים לשלם לקיבוצים בהתאם לנוסחה שנקבעה ומקובלת עליהם.

בועז סופר: כשאני אומר מקובלת עליהם, זה בעירבון מוגבל.

בועז סופר: הם רוצים שאנחנו נשלם גם עבור למשל שהייה במקלטים.

בועז סופר: עבור שהייה במקלטים, אין לזה שום קשר לקיבוצים, אנחנו לא משלמים כי קבענו נוסחה שאם תרצו אוכל לפרט לאחר מכן.

בועז סופר: הנושא היצרני שהוא ללא ויכוח בינינו לבין הקיבוצים, אותה נקודה יצרנית, אותו ממשק יצרני אל מול צרכנים מבחוץ, שולם.

בועז סופר: נטען שאנחנו לא הבהרנו את עצמנו או שלא נתנו מספיק זמן לקיבוצים, אבל נתנו להם אורכה.

בועז סופר: פנינו אליהם ואפילו אמרנו להם שהם יכולים להגיש תביעות מחודשות ובשבועיים האחרונים אנחנו בתהליך של סגירה.

בועז סופר: זה לא אומר שאם קיבוץ יגיש תביעה על 100 ושילמנו 60 או 70 או 20, זה לא אומר שאנחנו לא בסדר אלא זה אומר שכך אנחנו עובדים ואנחנו עובדים על-פי חוק.

שי חרמש: אתה לא מדבר על החקלאות.

בועז סופר: אני מנסה להסביר לכם שבסופו של יום אנחנו נשארים עם תביעות שהן מאוד ממוקדות והבעיות הן בעיות קשות.

בועז סופר: חלק מהן אנחנו עומדים לפתור ואני מקווה שנפתור בשבועות הקרובים, אבל לגבי חלק יכול להיות שתידרש פעולה אחרת.

בועז סופר: אנחנו לא נתחמק.

בועז סופר: אין פה איזה דפוס שאנחנו לא משלמים.

בועז סופר: בנושא של החקלאות, אני מודה, הנוסחה שהגענו אליה בסיכום מלא עם משרד החקלאות ועם החקלאים הייתה נוסחה נורמטיבית, נוסחה שבעצם אמרה שכל מה שהחקלאי צריך להגיש או להצהיר, זה על כמה דונם הוא מגדל ואיזה גידול.

בועז סופר: בזה זה הסתיים.

בועז סופר: הנוסחה מאוד פשוטה אבל התחילו להתגלע ויכוחים לא מעטים.

בועז סופר: הוויכוחים האלה למשל נסבו סביב השמאים אבל גם למשל סביב תביעות כפולות שהוגשו.

בועז סופר: התביעות האלה לא הוגשו במזיד, אני לא מדבר על רמאים, אלא בתום לב.

בועז סופר: למשל הוגשה תביעה של חקלאי שיש לו גם צימר והתביעה הזו הוגשה בסכום כולל.

בועז סופר: במקביל הוגשה תביעה לגבי החקלאות.

בועז סופר: המחשב שלנו מיד מזהה שיש פה כפל.

בועז סופר: אנחנו שואלים את עצמנו איפה הכפילות והחקלאים שואלים לאן לשייך את זה.

קריאה: בטופסי התביעה לא רשום שמדובר בצימר ובחקלאות?

בועז סופר: רשום אבל עדיין היו תביעות כפולות.

בועז סופר: יש ויכוחים שנערכים מול מערכת הביטחון.

בועז סופר: יש מקרים שעל-פי החוק הקיים – וניסינו לפשט אותו באישור ועדת הכספים – עדיין אנחנו לא יכולים לשלם.

בועז סופר: תביעה לגבי מנרה.

בועז סופר: שם יש קייטרינג.

בועז סופר: אין ויכוח ואין חולק שהיה נזק, אין ויכוח ואין חולק שאנחנו שילמנו 50 אחוזים מהמקדמה, אבל ה-50 אחוזים הנותרים – וגם על זה אין כל כך ויכוח – הם למעשה חבות של מערכת הביטחון.

בועז סופר: הנישום מבחינתנו מסתכל עלינו ואומר שאותו לא מעניין מי עומד מולו כי אנחנו מייצגים את הממשלה.

שי חרמש: זה מקרה שנמצא היום בפשיטת רגל כי הוא מסתובב בין שני מוסדות ומחפש את הכסף.

בועז סופר: זה מקרה מייצג.

בועז סופר: יש מקרים שמערכת הביטחון היא זו שגרמה את הנזק ואין חילוקי דעות שהנזק אכן נגרם בגלל ההיבט הביטחוני.

בועז סופר: כאשר אנחנו מזהים את הנזק שלנו, אנחנו משלמים.

בועז סופר: נזק של משרד הביטחון אנחנו לא יכולים לקחת אל עצמנו אלא אם נוחה לעשות זאת על-ידי היועץ המשפטי לממשלה, שהוא הגורם המפשר בין משרדי הממשלה.

בועז סופר: יש לנו הידברות שוטפת.

בועז סופר: נמצא כאן דוד רוטנברג שהוא יועץ הקרן והוא עומד בקשר שוטף עם משרד הביטחון ועם הפרקליטות.

אורית נוקד: אם זה המצב, למה אי אפשר לתת מקדמות?

בועז סופר: יכולנו להגיע לכאן ולומר שניתן 50 אחוזים מקדמה והייתי יוצא מצוין.

שי חרמש: אחרי חצי שנה לא היית יוצא מצוין.

בועז סופר: הייתי יוצא מצוין כי החצי השני הוא לא שלי בכל מקרה.

בועז סופר: אנחנו לא חיכינו לדיון הזה ונתנו 50 אחוזים וזאת כדי שלא ישאלו אותנו למה לא שילמתי מקדמה.

בועז סופר: המקדמה שולמו.

בועז סופר: המאה אחוזים הם לא שלי.

שי חרמש: מה אתה רוצה מהאיש הזה, שיתרוצץ בינך לבין משרד הביטחון?

שי חרמש: הוא גר במרגליות על הגבול והוא בפשיטת רגל.

בועז סופר: האיש הזה הגיש חמש תביעות.

בועז סופר: יש בעיה עם השמאים, אבל אני רוצה שלא תקבלו את הרושם ולא תקבלו את התחושה שלא מתחשק לנו לשלם כי שילמנו 3.1 מיליארד שקלים.

שי חרמש: רק לסקטור אחד שילמת חצי ואני מדבר על החקלאות.

שי חרמש: ההסדר הוא נהדר וכל הכבוד לכם, אבל מכל הסכום הגדול של 3 מיליארד, החקלאות לא קיבלה ואנחנו רוצים לדעת למה זה קורה.

אחיקם בר-לוי: מסוף דצמבר, אחרי שהייתי כאן בישיבה בה נמסר שסיימו את הטיפול ב-95 אחוזים מהתביעות, ערכתי סקר, כאשר אחת לשבועיים אני עורך סקר בכל הקיבוצים כדי לראות מה התקדם.

אחיקם בר-לוי: הסקר האחרון נערך אתמול ולפיו בחקלאות - ומדובר ב-35 קיבוצים בגליל העליון כאשר יש סקר נוסף שקיבלתם לגבי הקיבוצים בגליל המערבי – קיבלנו פחות מ-50 אחוזים, כאשר בגליל העליון חסרים לנו 30 מיליון, בתעשייה קיבלנו 89 אחוזים, בשכר עבודה, שכירים, קיבלנו 85 אחוזים, ובשכר עבודה, חברים, קיבלנו 60 אחוזים.

אחיקם בר-לוי: לגבי שכר עבודה, חברים, רק לפני שבועיים סיכמו איך יוגשו התביעות, אבל צריך להבין שהסיכומים שהתקבלו בוועדה אמרו שרק רואה חשבון יכול להגיש אותן.

אחיקם בר-לוי: לכן הקיבוצים יושבים עכשיו עם רואי החשבון ומגישים שוב את התביעות.

אחיקם בר-לוי: לגבי זה אין לי טענות.

אחיקם בר-לוי: לגבי שכר עבודה, שכירים, אני רואה שהגיעו ל-85 אחוזים ואכן יש ויכוחים על הישיבה במקלטים, אבל זה בסדר.

אחיקם בר-לוי: אותו הדבר לגבי התעשייה, שם קיבלו 89 אחוזים, אבל יש כמה מקרים שלא קיבלו כמו למשל קיבוץ עברון בו יש מפעל שנקרא ברמד.

אחיקם בר-לוי: הוא הגיש תביעה על 2,300 מיליון אבל עדיין לא קיבלו אפילו שקל אחד.

אחיקם בר-לוי: אחת הבעיות העיקריות היא שאנחנו לא יכולים לדעת מה קורה.

יעקב ליצמן: אתה אומר שאתה לא יודע מה הסיבה שלא קיבלו.

אחיקם בר-לוי: הקיבוץ לא מצליח להגיע לאדם שמטפל בתיק שלו כדי שיאמר לו מה הבעיות ולמה זה מתעכב.

אחיקם בר-לוי: אחת הבקשות שלנו היא שמס רכוש יקבע מנגנון שיוכל לתת אינפורמציה.

אחיקם בר-לוי: לגבי החקלאות, נתנו 50 אחוזים מקדמה וכאן העסק נתקע.

אחיקם בר-לוי: כאן עיקר הפיגור.

חיים אורון: איפה הוא נתקע?

אחיקם בר-לוי: אנחנו לא יודעים.

חיים אורון: מה אומר לך יוסי ישי?

אחיקם בר-לוי: שלא נגמרו הבירורים.

אחיקם בר-לוי: לכן ביקשנו להעלות את אחוז המקדמות.

דוד בן-ימיני: המבחן של כולנו כמדינה היא איך האנשים בצפון חשים אחרי המלחמה, עם ההבטחות ועם התחושה שהפעם עומדים לטפל בהם.

דוד בן-ימיני: צריך לומר את האמת ולומר שיש מקרים רבים של אנשים שחשים לא טוב וזה מכל מיני סיבות, וזאת לאו דווקא החקלאות שנדונה כאן.

דוד בן-ימיני: מס רכוש עשו עבודה מדהימה, אבל מתוך 200 אלף תמיד יהיו 10 אחוזים שתהיה להם בעיה.

דוד בן-ימיני: למרות שאנחנו מדברים על עבודה עם 200 אלף תביעות, ואלה הם מספרים שלא נתפסים, אבל בשורה התחתונה יש עדיין בעיות.

דוד בן-ימיני: בתחום החקלאות, הבעיה כפי שאנחנו יודעים אותה, והיא מתואמת גם עם מס רכוש וגם עם משרד החקלאות בצפון, היא הבעיה שהייתה בחודשיים האחרונים עם השמאים.

דוד בן-ימיני: ישבתי השבוע לדיון נוסף עם בועז, עם צחי ועם היועץ המשפטי וניסינו לקדם את הנושא במהירות.

דוד בן-ימיני: בדיון סיכמנו שבימים הקרובים הנושא יסתיים ואני מאמין שאכן כך יהיה.

שמעון זית: אני מרכז המשק של מלכיה שהוא משק חקלאי.

שמעון זית: ברור שהנזק למי שזו פרנסתו בגין אי-התשלום, הוא חמישים אחוזים.

שלי יחימוביץ': מה זאת אומרת?

שלי יחימוביץ': אתה יכול להסביר מה המשמעות?

שמעון זית: המשק הזה מתפרנס בעיקר ממטעים, בעיקר תפוחים.

שמעון זית: השנתיים הקודמות היו קשות ביותר והשנה הזו הייתה אמורה להיות שנת התאוששות.

שמעון זית: ברור לגמרי שהשיבוש בלוח העבודות שהיה בקיץ פגע בפרי וכתוצאה מזה כמובן קיימת פגיעה בפרנסה.

שמעון זית: העיכוב בתשלומים, מי שהחיים ממילא לא קלים לו, גורם לו לקשיים רבים.

שמעון זית: אני רוצה להזכיר את העבודה שנעשתה בקביעת מנגנוני הפיצוי במשרד החקלאות בצפון, שזו דוגמה מעולה איך לעשות עבודה נכונה שאפשר היה להבין ממנה שהכול יסתדר, אבל זה מתעכב.

שמעון זית: עברו יותר מחודשיים וחצי מאז קיבלנו את המקדמה וקשה לקבל תשובה, דבר שמוסיף להרגשה שקיימת בעיה.

שמעון זית: אם מחדדים כאן את הדיון על הסוף של הסוף של מנגנוני הפיצויים, כדאי שזה יהיה זריז, מהיר ויעיל.

שמעון זית: אנחנו מאוד מקווים שהדיון הזה ישיג את מטרתו.

צחי שביט: אפשר תמיד להשיג אותי.

שי חרמש: נכון, אתה תמיד זמין.

צחי שביט: אני מצר על כך שנאמרו כמה דברים באופן אישי, כי בקטע הזה אנחנו נותנים את הנשמה.

צחי שביט: המספרים שנאמרו כאן לא מתקרבים אפילו למצב הנכון.

צחי שביט: נכון לרגע זה הנתונים שמתייחסים רק לחקלאות הם כאלה: הסתיים הטיפול לחלוטין ב-2,217 תביעות, שזה כמעט 80 אחוזים מהתביעות שהוגשו, כולל תשלום.

צחי שביט: עוד 300 מקדמות שולמו, וזה אומר עוד 10 אחוזים.

צחי שביט: אנחנו נמצאים כמעט ב-90 אחוזים טיפול.

צחי שביט: מדובר על כמעט 200 מיליון שקלים ששולמו נכון לאמש.

צחי שביט: בטיפול יש עוד 401 תיקים, וזה אומר 13 אחוזים, ואני רוצה להסביר למה.

צחי שביט: המנגנונים שנקבעו הם מנגנונים שאמורים להיות פשוטים.

צחי שביט: כשאנחנו רואים תביעות כפולות, כשאנחנו רואים למשל שישובים קיבלו פיצוי, בתוך המנגנון של הפיצוי נקבע גם חלק מהפיצוי כעלות השכר שהושקעה בתוך הנזק.

צחי שביט: יש לא מעט קיבוצים שקיבלו באופן אוטומטי פיצוי על השכר שכולל גם את השכר הזה וצריך באיזושהי צורה לקזז אותו.

שי חרמש: הפיצוי הוא בגין הפרי.

צחי שביט: זה לא נכון.

צחי שביט: יאמר לך נציג משרד החקלאות שהנוסחה שקבענו ביחד מכניסה לתוכה גם את עלות העבודה.

צחי שביט: מדובר על נזקים בסכום של 300 מיליון שקלים.

צחי שביט: אני לא חושב שמישהו מכם היה רוצה שאני אשלם את הכספים בלי לבדוק את זה.

צחי שביט: כאמור, למעלה מ-80 אחוזים כבר שולם והמספרים שיש בידיכם הם לא מדויקים.

צחי שביט: עם השמאים הייתה בעיה מינורית אבל היא הסתיימה ולא ניכנס לזה.

חיים אורון: אין תיקים שנמצאים עד היום בידי שמאים?

צחי שביט: אין.

חיים אורון: פגשתי אתמול שמאי בכנסת שאמר לי שהוא מחזיק 18 תיקים.

חיים אורון: אם אתה אומר לוועדה שכל התיקים של כולם נמצאים אצלכם, זה בסדר.

יעקב ליצמן: השאלה היא מתי זה יסתיים.

חיים אורון: אני לא אומר שצחי לא אומר לוועדה דברים נכונים, אבל במקרה פגשתי אתמול שמאי שאמר לי שאצלו יש תיקים.

חיים אורון: כנראה שהבעיה הגדולה היא בקיבוצים שם גובה הפיצוי הוא גבוה.

צחי שביט: הייתה עוד בעיה באשר לנזקי טבע.

צחי שביט: אי אפשר לשלם פיצוי כפול.

צחי שביט: חלק גדול מהישובים קיבלו מקרן נזקי טבע במהלך חודש פברואר בשנה שעברה פיצויים בגין ברד שהיה.

צחי שביט: קרן נזקי טבע עשתה שריר.

צחי שביט: השר עצמו התערב בנושא הזה.

צחי שביט: אי אפשר לתת פיצוי כפול.

צחי שביט: לגבי יסוד המעלה, לפני יום וחצי הגיעו המספרים מקרן נזקי טבע, אחרי שירדנו על הברכיים כדי שייתנו לנו אותם.

צחי שביט: יש לא מעט קיבוצים שהקטיף שלהם בתפוחים ואגסים הוא קטיף מאוחר שמתבצע בחודש אוקטובר.

יעקב ליצמן: לדעתך מתי יסתיים הטיפול בכל התיקים?

יעקב ליצמן: תן לי תאריך כדי שנוכל לעקוב אחרי ביצוע.

צחי שביט: בסביבות שלושה שבועות.

יעקב ליצמן: בסדר.

יעקב ליצמן: עוד שלושה שבועות נקיים ישיבת מעקב.

יעקב ליצמן: אם נקבל מכתב שהכול בסדר, לא צריך לקיים את הדיון.

יעקב ליצמן: תודה רבה.